
ΔΕΛΤΙΟ ΤΥΠΟΥ 
ManpowerGroup: Έρευνα Προοπτικών Απασχόλησης για το 4ο Τρίμηνο του 2026
Βελτιωμένες οι Προοπτικές Απασχόλησης στην Ελλάδα με τον δείκτη να διαμορφώνεται στις 15 μονάδες, αυξημένος κατά 7 μονάδες σε σχέση με το προηγούμενο τρίμηνο και αμετάβλητος σε σύγκριση με το 4ο τρίμηνο του 2025.
Αθήνα, 8 Σεπτεμβρίου 2026

Σύμφωνα με τη νέα Έρευνα Προοπτικών Απασχόλησης του ομίλου ManpowerGroup για το 4ο τρίμηνο του 2026, οι 528 Έλληνες εργοδότες που συμμετείχαν στην έρευνα καταγράφουν βελτιωμένες προοπτικές προσλήψεων για το διάστημα Οκτωβρίου–Δεκεμβρίου 2026, με τον εποχικά προσαρμοσμένο Δείκτη Συνολικών Προοπτικών Απασχόλησης (Net Employment Outlook – NEO) να διαμορφώνεται στις 15 μονάδες. Ο δείκτης ενισχύεται κατά 7 μονάδες σε σύγκριση με το προηγούμενο τρίμηνο, ενώ παραμένει αμετάβλητος σε σχέση με το αντίστοιχο τρίμηνο του 2025. Σε παγκόσμιο επίπεδο, η Ελλάδα κατατάσσεται στην 35η θέση της λίστας των χωρών που συμμετείχαν στην έρευνα ως προς τις προοπτικές απασχόλησης.
Σύμφωνα με τα στοιχεία της έρευνας για την αναμενόμενη μεταβολή του ανθρώπινου δυναμικού το επόμενο τρίμηνο, το 54% των εργοδοτών σχεδιάζει να διατηρήσει αμετάβλητα τα επίπεδα στελέχωσης, ενώ το 28% σκοπεύει να αυξήσει το ανθρώπινο δυναμικό του κατά το 4ο τρίμηνο του 2026. Αντίθετα, το 16% αναμένει μείωση, ενώ το 2% δηλώνει αβέβαιο ως προς το εάν θα υπάρξουν αλλαγές στα επίπεδα στελέχωσης τους επόμενους μήνες.
Οι κλάδοι με τις ισχυρότερες προοπτικές απασχόλησης
Ο κλάδος του Τουρισμού, των Ξενοδοχείων & της Εστίασης​ καταγράφει τις ισχυρότερες προοπτικές απασχόλησης στην Ελλάδα για το 4ο τρίμηνο του 2026, με δείκτη 37 μονάδες. Ο δείκτης ενισχύεται κατά 34 μονάδες σε σύγκριση με το προηγούμενο τρίμηνο, καταγράφοντας τη μεγαλύτερη τριμηνιαία βελτίωση μεταξύ των κλάδων. Η ανάκαμψη του κλάδου επαναφέρει τα επίπεδα αισιοδοξίας που είχαν καταγραφεί και στις αρχές του έτους, όταν ο Τουρισμός, τα Ξενοδοχεία & η Εστίαση αποτελούσαν τον δεύτερο ισχυρότερο κλάδο σε προοπτικές προσλήψεων με δείκτη 35 μονάδων.
Σε ετήσια βάση, τη μεγαλύτερη βελτίωση καταγράφει ο κλάδος του Δημόσιου Τομέα, της Υγείας και των Κοινωνικών Υπηρεσιών, με άνοδο 8 μονάδων σε σύγκριση με το αντίστοιχο τρίμηνο του 2025. Παράλληλα, οι Επαγγελματικές, Επιστημονικές και Τεχνικές Υπηρεσίες καταγράφουν τον υψηλότερο δείκτη προοπτικών απασχόλησης (20 μονάδες) των τελευταίων άνω των δύο ετών, δηλαδή από το 3ο τρίμηνο του 2024, όταν ο δείκτης είχε διαμορφωθεί στις 36 μονάδες.

Στο πλαίσιο της έρευνας, οι Έλληνες εργοδότες που αναμένουν αύξηση του ανθρώπινου δυναμικού τους το επόμενο τρίμηνο κλήθηκαν να αναφέρουν τους βασικούς λόγους που οδηγούν σε αυτή την πρόθεση. Οι σημαντικότεροι παράγοντες για το 4ο τρίμηνο είναι:
· Η ανάπτυξη των επιχειρήσεων και η δημιουργία νέων θέσεων εργασίας: 42%
· Η επέκταση σε νέους τομείς δραστηριότητας, δημιουργώντας την ανάγκη για νέους ρόλους: 27%
· Η αναπλήρωση θέσεων που έμειναν κενές λόγω αποχωρήσεων εργαζομένων που συνέβησαν πριν και κατά τη διάρκεια του προηγούμενου τριμήνου: 26%
Σε σύγκριση με το προηγούμενο τρίμηνο, ενισχύεται η τάση δημιουργίας νέων θέσεων εργασίας λόγω επιχειρηματικής ανάπτυξης (42% έναντι 37%), ενώ μεγαλύτερη έμφαση δίνεται και στην επέκταση σε νέους τομείς δραστηριότητας (27% έναντι 21%). 
Από την άλλη πλευρά, οι εργοδότες που αναμένουν μείωση του ανθρώπινου δυναμικού τους αποδίδουν την απόφαση  κυρίως στους εξής παράγοντες:
· Μη αντικατάσταση εργαζομένων που αποχωρούν, λόγω περιορισμών στις προσλήψεις: 27% 
· Οικονομικές προκλήσεις που επηρεάζουν αρνητικά τη στελέχωση: 25%
· Η αυτοματοποίηση έχει μειώσει την ανάγκη για ορισμένες θέσεις εργασίας: 24%
Ιδιαίτερο ενδιαφέρον παρουσιάζει η αυξημένη αναφορά της αυτοματοποίησης ως παράγοντα μείωσης του ανθρώπινου δυναμικού, καθώς αυξήθηκε από 9% το προηγούμενο τρίμηνο σε 24% και εισέρχεται στην πρώτη τριάδα των σχετικών λόγων. Η εξέλιξη αυτή υποδηλώνει ότι ολοένα και περισσότερες επιχειρήσεις αξιοποιούν τεχνολογίες αυτοματοποίησης και επανεξετάζουν τις ανάγκες στελέχωσής τους για συγκεκριμένους ρόλους. 
Πού ενισχύονται περισσότερο οι προοπτικές απασχόλησης ανά περιφέρεια και μέγεθος οργανισμών
Τις ισχυρότερες προοπτικές απασχόλησης στην Ελλάδα καταγράφει η κατηγορία «Υπόλοιπη Ελλάδα»  - δηλαδή οι περιοχές που δεν εντάσσονται στην Ευρύτερη Αττική ή τη Βόρεια Ελλάδα - με τον δείκτη να διαμορφώνεται στις 22 μονάδες. Η συγκεκριμένη κατηγορία παρουσιάζει τη μεγαλύτερη βελτίωση τόσο σε τριμηνιαία όσο και σε ετήσια βάση, με τον δείκτη να ενισχύεται κατά 7 μονάδες σε σύγκριση με το προηγούμενο τρίμηνο και κατά 13 μονάδες σε σχέση με το αντίστοιχο τρίμηνο του 2025. Πρόκειται για τον υψηλότερο δείκτη που έχει καταγραφεί στην κατηγορία «Υπόλοιπη Ελλάδα» από την έναρξη της παρακολούθησής της, το 1ο τρίμηνο του 2022. 
Τις ισχυρότερες προοπτικές απασχόλησης καταγράφουν οι οργανισμοί με 1.000 έως 4.999 εργαζομένους, με δείκτη προοπτικών απασχόλησης στις 24 μονάδες. Στην ίδια κατηγορία σημειώνεται και η μεγαλύτερη βελτίωση, με τον δείκτη να ενισχύεται κατά 12 μονάδες τόσο σε σύγκριση με το προηγούμενο τρίμηνο όσο και σε σχέση με το αντίστοιχο τρίμηνο του 2025. Πρόκειται για τον υψηλότερο δείκτη που έχει καταγραφεί στους οργανισμούς αυτού του μεγέθους στην Ελλάδα τα τελευταία τρία χρόνια, δηλαδή από το 4ο τρίμηνο του 2023, όταν ο δείκτης είχε διαμορφωθεί στις 26 μονάδες.

Ο κύριος Χαράλαμπος Καζαντζίδης, Διευθύνων Σύμβουλος της ManpowerGroup Ελλάδας, δηλώνει:  «Τα αποτελέσματα της Έρευνας Προοπτικών Απασχόλησης για το 4ο τρίμηνο του 2026 επιβεβαιώνουν ότι η ελληνική αγορά εργασίας διατηρεί τη δυναμική της, με ιδιαίτερα θετικές προοπτικές στον κλάδο του Τουρισμού, των Ξενοδοχείων και της Εστίασης, αλλά και αυξημένη αισιοδοξία από μεγαλύτερους οργανισμούς που συνεχίζουν να επενδύουν στην ανάπτυξή τους. Την ίδια στιγμή, η αυξανόμενη αξιοποίηση της αυτοματοποίησης και της τεχνητής νοημοσύνης μετασχηματίζει τις ανάγκες των επιχειρήσεων και ενισχύει τη σημασία της συνεχούς αναβάθμισης δεξιοτήτων. Στη ManpowerGroup Ελλάδας επενδύουμε συστηματικά στην ανάπτυξη ταλέντου μέσα από πρωτοβουλίες upskilling όπως οι Tech Academies και εξειδικευμένες ακαδημίες εκπαίδευσης CNC, συμβάλλοντας στην κάλυψη κρίσιμων αναγκών στελέχωσης και στη δημιουργία του ανθρώπινου δυναμικού που απαιτεί η αγορά του σήμερα και του αύριο».
Παγκόσμιες Προοπτικές Απασχόλησης

Σε παγκόσμιο επίπεδο, η Έρευνα Προοπτικών Απασχόλησης του ομίλου ManpowerGroup για το 4ο τρίμηνο του 2026, στην οποία συμμετείχαν 39.878 εργοδότες σε 42 χώρες, καταγράφει μια αύξηση στις παγκόσμιες Προοπτικές Απασχόλησης, οι οποίες διαμορφώνονται στις 29 μονάδες, αυξημένες κατά 2 μονάδες σε σύγκριση με το προηγούμενο τρίμηνο και κατά 6 σε ετήσια βάση. Η εικόνα αυτή καταδεικνύει ενίσχυση της πρόθεσης προσλήψεων διεθνώς, παρά τις συνεχιζόμενες εμπορικές εντάσεις και τους γεωπολιτικούς κινδύνους.

Προοπτικές ανά κλάδο

Τις ισχυρότερες προοπτικές απασχόλησης παγκοσμίως καταγράφουν οι Κατασκευές & τα Ακίνητα και τα Χρηματοοικονομικά & Ασφάλειες, με τον δείκτη να διαμορφώνεται στις 36 μονάδες και στους δύο κλάδους. Ακολουθούν η Τεχνολογία, τα Μέσα και οι Τηλεπικοινωνίες στις 35 μονάδες, το Εμπόριο & Logistics στις 31 και η Βιομηχανία στις 30.

Θετικές, αλλά συγκριτικά πιο συγκρατημένες, είναι οι προοπτικές στις Επαγγελματικές, Επιστημονικές & Τεχνικές Υπηρεσίες (28 μονάδες), στον Τουρισμό, τα Ξενοδοχεία & την Εστίαση (27), στις Υπηρεσίες Κοινής Ωφέλειας & τους Φυσικούς Πόρους (25) και στον Δημόσιο Τομέα, την Υγεία & τις Κοινωνικές Υπηρεσίες (21).

Χώρες με τις ισχυρότερες προοπτικές

Σε επίπεδο χωρών, η Ινδία καταγράφει τον υψηλότερο δείκτη παγκοσμίως, στις 54 μονάδες. Στην Αμερική ξεχωρίζουν η Βραζιλία (53), ο Παναμάς (49) και το Μεξικό (41), ενώ στην Ασία–Ειρηνικό, πέρα από την Ινδία, η Κίνα καταγράφει δείκτη προοπτικών απασχόλησης στις 34 μονάδες. Στην Ευρώπη και τη Μέση Ανατολή, ισχυρές προοπτικές καταγράφονται στα Ηνωμένα Αραβικά Εμιράτα (41*), στη Σουηδία (39) και στο Ισραήλ (34).

*Ο δείκτης (NEO) των Ηνωμένων Αραβικών Εμιράτων δεν είναι ακόμη εποχικά προσαρμοσμένος.

Σχετικά με την Έρευνα


Η Έρευνα Προοπτικών Απασχόλησης της ManpowerGroup, που φέτος διανύει το 64ο έτος της, αποτελεί μια από τις πλέον ολοκληρωμένες έρευνες πρόβλεψης της απασχόλησης, χρησιμοποιούμενη παγκοσμίως ως βασικός δείκτης της αγοράς εργασίας. Ο δείκτης Συνολικές Προοπτικές Απασχόλησης (NEO) προκύπτει από τη διαφορά μεταξύ του ποσοστού των εργοδοτών που αναμένουν αύξηση της απασχόλησης και του ποσοστού των εργοδοτών που αναμένουν μείωση. Κάθε αναφορά στις Συνολικές Προοπτικές Απασχόλησης (NEO) αφορά εποχικά προσαρμοσμένα δεδομένα, επιτρέποντας ακριβέστερες συγκρίσεις διαχρονικά και μεταξύ περιφερειών.  

Μεθοδολογία Έρευνας


Οι απαντήσεις συλλέχθηκαν από την 1η Ιουλίου έως τις 31 Ιουλίου 2026. Το μέγεθος των οργανισμών και η κατανομή ανά κλάδο έχουν τυποποιηθεί σε όλες τις χώρες και περιοχές, ώστε να επιτρέπονται διεθνείς συγκρίσεις.

Σχετικά με τους κλάδους 

Ο όμιλος ManpowerGroup εισάγει μια ενημερωμένη ταξινόμηση κλάδων, βασισμένη στο NAICS (North American Industry Classification System), ώστε τα στοιχεία μας να αντικατοπτρίζουν καλύτερα την τρέχουσα παγκόσμια οικονομία. Στην παρούσα έκδοση, τα δεδομένα παρουσιάζονται σε εννέα κλάδους: Κατασκευές & Ακίνητα, Χρηματοοικονομικά & Ασφάλειες, Φιλοξενία, Τουρισμό, Καταλύματα & Εστίαση, Τεχνολογία, Μέσα & Τηλεπικοινωνίες, Βιομηχανία, Επαγγελματικές, Επιστημονικές & Τεχνικές Υπηρεσίες, Δημόσιος Τομέας, Υγεία & Κοινωνικές Υπηρεσίες, Εμπόριο & Εφοδιαστική Αλυσίδα και Υπηρεσίες Κοινής Ωφέλειας & Φυσικοί Πόροι. Τα ιστορικά δεδομένα έχουν αναταξινομηθεί ώστε να διατηρείται η συνέπεια διαχρονικά, ενώ τα εθνικά και περιφερειακά αποτελέσματα παραμένουν αμετάβλητα. Η αλλαγή αυτή ενισχύει την ορθή συγκρισιμότητα των στοιχείων και τη συνάφεια των ευρημάτων.

Δηλώσεις για μελλοντικές εξελίξεις:

Η παρούσα έκθεση περιλαμβάνει δηλώσεις που αφορούν μελλοντικές προοπτικές, μεταξύ των οποίων δηλώσεις σχετικά με τη ζήτηση εργασίας σε συγκεκριμένες περιοχές, χώρες και κλάδους, καθώς και με την οικονομική αβεβαιότητα. Τα πραγματικά γεγονότα ή αποτελέσματα ενδέχεται να διαφέρουν ουσιωδώς από όσα περιγράφονται στις δηλώσεις αυτές, λόγω κινδύνων, αβεβαιοτήτων και παραδοχών. Στους παράγοντες αυτούς περιλαμβάνονται και όσα αναφέρονται στις εκθέσεις που καταθέτει η εταιρεία στην U.S. Securities and Exchange Commission (SEC), συμπεριλαμβανομένων των πληροφοριών υπό τον τίτλο «Risk Factors» στην Ετήσια Έκθεση Form 10-K για το οικονομικό έτος που έληξε στις 31 Δεκεμβρίου 2025, οι οποίες ενσωματώνονται στο παρόν μέσω παραπομπής. Η ManpowerGroup δεν αναλαμβάνει καμία υποχρέωση να επικαιροποιήσει οποιεσδήποτε δηλώσεις προοπτικών ή άλλες δηλώσεις που περιλαμβάνονται στην παρούσα ανακοίνωση, εκτός εάν αυτό απαιτείται από την ισχύουσα νομοθεσία.
Σχετικά με τον όμιλο ManpowerGroup™ 
Η ManpowerGroup® (NYSE: MAN), η κορυφαία παγκόσμια εταιρεία λύσεων ανθρώπινου δυναμικού, βοηθά τους Οργανισμούς να μετασχηματιστούν σε έναν ταχέως μεταβαλλόμενο κόσμο εργασίας, εντοπίζοντας, αξιολογώντας, αναπτύσσοντας και διαχειρίζοντας τα ταλέντα που τους επιτρέπουν να κερδίζουν. Αναπτύσσουμε καινοτόμες λύσεις για εκατοντάδες χιλιάδες οργανισμούς κάθε χρόνο, παρέχοντάς τους εξειδικευμένο ανθρώπινο δυναμικό, βρίσκοντας παράλληλα ουσιαστική, βιώσιμη απασχόληση για εκατομμύρια ανθρώπους σε ένα ευρύ φάσμα κλάδων και δεξιοτήτων. Η εξειδικευμένη οικογένεια εμπορικών σημάτων μας – Manpower, Experis και Talent Solutions – δημιουργεί σημαντικά μεγαλύτερη αξία για τους υποψηφίους και τους πελάτες σε περισσότερες από 70 χώρες και επικράτειες και το κάνει αυτό για περισσότερα από 75 χρόνια. Αναγνωριζόμαστε σταθερά για την ποικιλομορφία μας, αποτελώντας ένα από τα καλύτερα μέρη για να εργαστεί κανείς, ιδιαίτερα ως προς τη στήριξη των γυναικών, την ένταξη και την ισότητα. Το 2026 η ManpowerGroup ανακηρύχθηκε μια από τις πιο ηθικές εταιρείες στον κόσμο για 17η φορά – επιβεβαιώνοντας τη θέση μας ως εργοδότης επιλογής.
    

Η ManpowerGroup στην Ελλάδα 
Η ManpowerGroup Ελλάδας,  δραστηριοποιείται  από το 1998, με υποκαταστήματα σε Αττική και Θεσσαλονίκη. Οι εξειδικευμένες ομάδες συμβούλων της προσφέρουν ολοκληρωμένες λύσεις στελέχωσης, αξιολόγησης, ανάπτυξης και διαχείρισης ταλέντων, καλύπτοντας τις ανάγκες όλων των κλάδων της αγοράς. Πρόσφατα, προχώρησε στις πιστοποιήσεις με βάση τα πρότυπα του Ομίλου, των εξειδικευμένων ομάδων Manpower IT και Manpower Business Professionals (Administration & HR, Sales & Marketing) ενώ συνεχίζει τη δυναμική δράση και στις ειδικότητες σχετικές με Engineering, Logistics, Customer Service / Call Centers, Finance & Accounting, Healthcare (Επιστήμες Υγείας) και Τουρισμό, εξασφαλίζοντας τα βέλτιστα αποτελέσματα για τις επιχειρήσεις.  
Το 2025 βοήθησε 500+ επιχειρήσεις να βρουν 1.000+ νέους εργαζομένους. Είναι πιστοποιημένη με ISO 9001:2015 για υπηρεσίες εύρεσης και επιλογής προσωπικού και προσωρινής απασχόλησης, διασφαλίζοντας υψηλής ποιότητας λύσεις ανθρώπινου δυναμικού.  
Για περισσότερες πληροφορίες σχετικά με τη ManpowerGroup Ελλάδας επισκεφθείτε την ιστοσελίδα μας: www.manpower.gr 
Ακολουθήστε μας: ManpowerGroup Greece   



 

